***Policijska priča*** (tradicionalni kineski: ; Mandarinski Pinyin: '**Jǐngchá Gùshì'**; Jyutping: *Ging2 caat3 gu3 si6*) hongkonški je akcijski film iz 1985. koji je napisao i režirao Jackie Chan. Uz Chana, koji tumači policijskog detektiva Chan Ka-Kuija, zvanog "Kevin", ostale uloge tumače Brigitte Lin, Maggie Cheung i Charlie Cho. Film je doživio veliki uspjeh na kino blagajnama u Hong Kongu te su kasnije snimljena tri nastavka, u kojima je također sudjelovao Chan, kao i nova filmska serija, *New Police Story* iz 2004.

Chan je započeo rad na filmu nakon razočaravajućeg iskustva sa redateljom Jamesom Glickenhausom na filmu *The Protector* koji je trebao biti njegov ulazak na američko tržište, ali je doživio slab odjek. *Policijska priča* je osvojila nagradu za najbolji film na hongkonškim filmskim nagradama te se smatra jednim od Chanovih najboljih filmova. Jedna opasna kaskaderska scena na kraju filma, u kojoj se junak u trgovini spusti niz stup koji je okružen stotinama svjetlećih žarulja i žica, dovela je do ozbiljnih ozljeda za Chana kojemu se dio kože odgulio na rukama, te je uz to zadobio i ozljedu kralježnice.

Radnja
------

Policijski detektiv Chan Ka-Kui, zvan "Kevin", napokon uspijeva uhititi kriminalca Chu Taoa koji preprodaje drogu, te njegova sekretarica, Selina, još jedino mora svjedočiti na sudu protiv njega. Kevin inscenira lažni napad na Selinin stan kako bi uvjerio da prihvati njegovu zaštitu, što pak dovodi do trzavica sa njegovom ljubomornom djevojkom May. Ipak, kada Selina otkriva da je napad na stan bio lažan, iznenada nestane te se tako Chu pušta na slobodu zbog manjka dokaza. On se želi osvetiti Kevinu tako da mu smjesti ubojstvo jednog policajca. Kevin tako mora bježati i od policije i od gangstera. Ipak, želi dokazati svoju nevinost i ponovno uhititi Chua. Selina odlazi do trgovačkog centra kako bi skinula inkriminirajuće podatke sa Chuovog računala. Chu to primjeti te pojuri sa svojim ljudima u centar kako bi ju spriječio. U završnom obračunu, Kevin uspijeva pobijediti sve Chuove gangstere te se spusti niz jedan stup do dna kako bi uhvatio i Chua. Stiže i policija, a Selina prihvati svjedočiti protiv Chua.

Glavne uloge
------------

* Jackie Chan - "Kevin" Chan Ka-Kui
* Brigitte Lin - Selina Fong
* Maggie Cheung - May
* Chor Yuen - Chu Tao
* Charlie Cho - John Ko, gangster
* Fung Hak-on - Danny Chu Koo
* Kam Hing Yin - Inspektor Man
* Lam Kwok-Hung - Raymond Li

Kritike
-------

Kevin N. Laforest je u svojoj recenziji filmu dao tri od četiri zvijezdice:

"A pošto je ovo film Jackiea Chana, razmjerno ozbiljne stvari se spajaju sa zabavnom komedijom koja uključuje svjedokinju (Brigette Lin) i njegovu djevojku, šarmantnu Maggie Cheung. Ali glavna atrakcija su impresivno koreografirane akcijske sekvence, koje je Chan sam režirao. Film otvara pucnjava koja postaje potjera, a završava sa Chanom koji se bori sa zlikovcima dok visi sa autobusa! Tu ima raznih zabavnih borbi kroz cijeli film, ali nijedna ne doseže razinu završetka, u kojem se Chan bori sa zlikovcima u trgovačkom centru. Chan svugdje skače, razbija prozore i upotrebljava što god nađe kao oružje. Dakle, ovo nije njegov najbolji film, ali ne može se poreći da je on nevjerojatan zabavljač, i da je film primjer odlične zabave."

Izvori
------

1. ↑  Gentry (1997), str. 134
2. ↑  Kevin N. Laforest (1.5. 2002). „Police Story". Montreal Film Journal.

Literatura
----------

* Gentry, Clyde (1997). *Jackie Chan: Inside the Dragon*. Rowman & Littlefield. ISBN 9780878339709.

Vanjske poveznice
-----------------

* *Police Story* na sajtu IMDb
* *Police Story* na AllMovie-u ()
* *Police Story* na Rotten Tomatoes-u ()
* Fansite o serijalu *Policijska priča*